IZVEDBENA UREDBA KOMISIJE (EU) 2020/1199

z dne 13. avgusta 2020

o spremembi Priloge VI k Izvedbeni uredbi (EU) 2019/2072, da se začasno prepove vnos nekaterih vrst sadja s poreklom iz Argentine v Unijo, da se prepreči vnos vrste Phyllosticta citricarpa (McAlpine) Van der Aa v Unijo in njeno širjenje znotraj Unije

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES (1) in zlasti člena 40(3) Uredbe,

ob upoštevanju naslednjega:

(1) Člen 7 Izvedbene uredbe Komisije (EU) 2019/2072 (2) v povezavi s Prilogo VI k navedeni uredbi določa seznam rastlin, rastlinskih proizvodov in drugih predmetov, katerih vnos na ozemlje Unije je prepovedan, skupaj s tretjimi državami, skupinami tretjih držav ali določenimi območji tretjih držav, za katere velja prepoved, kot je določeno v členu 40(2) Uredbe (EU) 2016/2031.

(2) Izvedbeni sklep Komisije (EU) 2016/715 (3) določa ukrepe v zvezi s sadjem Citrus L., Fortunella Swingle, Poncirus Raf. in njihovimi hibridi, razen sadja Citrus aurantium L. in Citrus latifolia Tanaka, s poreklom iz Argentine, Brazilije, Južne Afrike ali Urugvaja, da se prepreči vnos vrste Phyllosticta citricarpa (McAlpine) Van der Aa (v nadaljnjem besedilu: zadevni škodljivi organizem) v Unijo in njeno širjenje znotraj Unije.

(3) Države članice so maja, junija, julija in v prvem tednu avgusta 2020 Komisijo večkrat obvestile o prestrežbah zadevnega škodljivega organizma na sadju Citrus limon (L.) N. Burm.f. in Citrus sinensis (L.) Osbeck s poreklom iz Argentine (v nadaljnjem besedilu: zadevno sadje) v okviru inšpekcijskih pregledov pri uvozu.

(4) Navedene ponavljajoče se prestrežbe kažejo, da fitosanitarni zaščitni ukrepi, ki se trenutno uporabljajo v Argentini, ne zadostujejo za preprečitev vnosa zadevnega škodljivega organizma v Unijo. Tako obstaja nesprejemljivo fitosanitarno tveganje zaradi navzočnosti zadevnega škodljivega organizma na zadevnem sadju, navedenega tveganja pa ni mogoče zmanjšati na sprejemljivo raven z nobenim od ukrepov iz točk 2 in 3 oddelka 1 Priloge II k Uredbi (EU) 2016/2031.

(5) Zato bi bilo treba vnos zadevnega sadja v Unijo začasno prepovedati, ne glede na to, ali je namenjeno izključno za industrijsko predelavo v sok ali ne.

(6) Navedena začasna prepoved bi se morala uporabljati do 30. aprila 2021, da se odpravi trenutno tveganje vnosa zadevnega škodljivega organizma v Unijo in njegovega širjenja znotraj Unije, da se Argentini omogoči posodobitev njenega sistema certificiranja ter da Komisija lahko opravi presojo navedenega sistema. Navedeni datum bi bilo po potrebi treba spremeniti na podlagi ugotovitev presoje.

(7) Prilogo VI k Izvedbeni uredbi (EU) 2019/2072 bi bilo zato treba ustrezno spremeniti, Izvedbeni sklep (EU) 2016/715 pa bi se moral še naprej uporabljati za vse druge vrste sadja in zadevne tretje države.

(8) Ker je nujno treba obravnavati fitosanitarno tveganje, ki ga povzročata zadevni škodljivi organizem in zadevno sadje, bi morala ta uredba začeti veljati drugi dan po objavi.

(9) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Sprememba Priloge VI k Izvedbeni uredbi (EU) 2019/2072 V Prilogi VI k Izvedbeni uredbi (EU) 2019/2072 se doda naslednja vrstica: „21. Citrus limon (L.) N. Burm.f. in Citrus sinensis (L.) Osbeck (do 30. aprila 2021) ex 0805 50 10 0805 10 22 0805 10 24 0805 10 28 ex 0805 10 80 Argentina“

Člen 2 Začetek veljavnosti Ta uredba začne veljati drugi dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 13. avgusta 2020 Za Komisijo Predsednica Ursula VON DER LEYEN

(1) UL L 317, 23.11.2016, str. 4.

(2) Izvedbena uredba Komisije (EU) 2019/2072 z dne 28. novembra 2019 o določitvi enotnih pogojev za izvajanje Uredbe (EU) 2016/2031 Evropskega parlamenta in Sveta, kar zadeva ukrepe varstva pred škodljivimi organizmi rastlin, ter razveljavitvi Uredbe Komisije (ES) št. 690/2008 in spremembi Izvedbene uredbe Komisije (EU) 2018/2019 (UL L 319, 10.12.2019, str. 1).

(3) Izvedbeni sklep Komisije (EU) 2016/715 z dne 11. maja 2016 o ukrepih v zvezi z nekaterim sadjem s poreklom iz nekaterih tretjih držav za preprečevanje vnosa škodljivega organizma Phyllosticta citricarpa (McAlpine) Van der Aa v Unijo in njegovega širjenja v Uniji (UL L 125, 13.5.2016, str. 16).